<classify> WAZIRI mteule Wizara ya Mambo ya Ndani ya Nchi, George Simbachawene, amesema kwa sasa hawezi kuzungumza lolote baada ya kuteuliwa na Rais John Magufuli kushika wadhifa huo kwa kuwa bado hajaapishwa.Simbachawene alitoa kauli hiyo jana alipozungumza na gazeti hili kwa njia ya simu ili kujua namna alivyojipanga katika kukabiliana na changamoto zilizomo ndani ya wizara hiyo ambayo mpaka sasa mawaziri watatu wameshatenguliwa uwaziri wao katika kipindi cha miaka minne.Mawaziri waliomtangulia Simbachawene kwenye Wizara hiyo tangu Serikali ya Awamu ya Tano iingie madarakani ni Charles Kitwanga aliyetenguliwa Mei 2016, Mwigulu Nchemba aliondolewa kupitia mabadiliko ya Baraza la Mawaziri Julai, 2018 na hatimaye juzi wakati Rais alipotengua uteuzi wa Kangi Lugola akiwa anahutubia hadhara kwenye uzinduzi wa nyumbna za askari Magereza.Kwa kuwa ni Wizara yenye changamoto mbalimbali hali iliyomfanya Rais Magufuli kuwaondoa Mawaziri watatu mpaka sasa, Simbachawene alisema ataweka bayana mipango na mikakati yake mara atakapoapishwa rasmi kuongoza wizara hiyo, lakini kwa sasa hawezi kusema lolote.Waziri wa Nchi Mteule katika Ofisi ya Makamu wa Rais, Muungano na Mazingira, Mussa Azan Zungu, hakuweza kupatikana kutokana na simu yake kuita bila kupokewa na hata alipotumiwa ujumbe mfupi pia hakuweza kujibu. Simbachawene alijiuzulu Uwaziri wa Nishati na Madini Septemba 2017 lakini Rais Magufuli alimrejesha tena kwenye Baraza la Mawaziri kuchukua nafasi ya Januari Makamba ambaye uwaziri wake ulitenguliwa Julai mwaka jana.Mara kadhaa Rais Magufuli amewataka viongozi anaowateu kujua msimamo na mwelekeo wa serikali yake kwani hata sita kuwatumbua pale wanapofanya mambo kinyume na utaratibu.  <topic>: KITAIFA 